# **Kommunen som klimavennlig innkjøper**

**HVA:**

Gjennom å sette målrettede klima- og miljømål, benytte hensiktsmessige kontraktsformer, krav og eventuelt kriterier, vil offentlige innkjøpere redusere utslipp og miljøbelastning i sine bygge- og anleggsprosjekter og fremme det grønne skiftet på en kostnadseffektiv måte.

**HVORFOR:**

Bygg- og anleggsnæringen står for en betydelig del av Norges klimagassutslipp og miljøbelastning. Reduksjon i utslipp og ivaretakelse av ulike miljøaspekter vil derfor ha stor verdi. Næringen har opparbeidet seg kompetanse på kostnadseffektive måter å ivareta klima og miljø på. De beste resultatene oppnås gjennom å integrere klima- og miljøhensyn tidlig i planleggingsfasen i samarbeid med entreprenør. Det kan også stilles målrettede og effektive krav og kriterier utviklet av offentlige bestillere og næringen i fellesskap.

**HVORDAN**

* Gjennomfør markedsdialog med tanke på kartlegging av mulighetene til å redusere prosjektets klima- og miljøbelastning, herunder valg av kontraktsform med tanke på tilrettelegging for samarbeid om bærekraftige og kostnadseffektive løsninger tidlig i prosessen og hvilke krav og eventuelt kriterier som skal benyttes
* Still krav til kvalifikasjonskrav om miljøsertifisering, ISO 14000 eller miljøfyrtårn
* Be om ombrukskartlegging ved rehabilitering og riveprosjekter
* Vurder krav om forbedring av økologiske kvaliteter og krav om kompensasjon og restaurering av natur og økologi ved tap etter avklaringer med økolog
* Still krav til energikarakter for bygget, minimum energikarakter B for nybygg
* Still krav til andel maskiner og kjøretøy i ulike kategorier som skal være utslippsfrie etter avklaringer med markedet.
* Still krav til sorteringsgrad og maksimal avfallsmengde per kvadratmeter bygg, minimum 75 % sorteringsgrad og maks 30 kg avfall/kvm
* Vurder å benytte tildelingskriterium for reduksjon av utslipp fra materialer ved å lage et klimagassbudsjett med låste mengder og be om en forbedring av dette med dokumentasjon av EPD fra tilbyderne
* Still krav til lovlig hugget og forhandlet trevirke, med FSC, PEFC eller tilsvarende sertifikat.
* Still krav til at lavemitterende materialer benyttes innenfor bygningers dampsperre. Krev dokumentasjon i form av tredjepartsverifiserte sertifikater som M1, EC1, EC1 Plus eller tilsvarende
* Still krav om at det skal velges produkter til byggverk uten, eller med lavt innhold av helse- eller miljøskadelige stoffer og at entreprenøren skal kunne dokumentere at de har et system for å sikre at de ivaretar substitusjonsplikten i henhold til produktkontrolloven og dokumentere at det er gjort substitusjonsvurderinger.
* Still krav om å benytte lavutslippsmaterialer med maksutslipp for CO2 for
  + Bygningsplater
  + Isolasjon
  + Betong
  + Andre konstruksjonsmaterialer

Bruk av lavutslippsmaterialer medfører 15-20 % reduksjon av utslipp uten at kostnadene øker, se nærmere vedlegg med oppdaterte krav til maksimale CO2-utslipp.

[EBA\_terskelverdier\_071024.indd](https://www.eba.no/contentassets/f2214606349f448fa866c64792e0b395/eba_terskelverdier_071024.pdf)